«Deichmans gate» har flere betydninger.

**Deichmans gate** (3-27, 2-10) er en gate i strøkene Hammersborg og Fredensborg i bydelene Grünerløkka (3-9, 2-4) og St. Hanshaugen (11-27, 6-10).

Gaten går fra Iduns gate til Kristparken. Møllergata skole ligger til gaten mellom Rosteds gate og Wilses gate. 

Gaten har fått sitt navn etter Carl Deichman som testamenterte blant annet sin boksamling til Christiania som ble grunnlaget for Deichman bibliotek.

I 1980 ble gaten ombygget til gatetun, sammen med Zetlitz' gate og tilstøtende Iduns gate byens første, med smalt slynget kjøreareal med møteplasser, beboerparkering og vareleveringsplasser og det øvrige arealet til opphold med benker, sandkasser, busker og trær.

Oppgradering av gatetunet i 2017
--------------------------------

Nr. 21 og nylagt gategulv 2017. Foto: Helge Høifødt 
Sørover mot Wilses gate Foto: Jan-Tore Egge 
Asplan Viak fikk høsten 2013 oppdraget med å utarbeide byggeplan for opprusting av gatetunet i Deichmans gate for Bymiljøetaten i Oslo kommune (BYM). Det var variabel bruk av asfalt og gatestein, setninger i gaten slik at slukene sto høyere enn vegbanen, og at trær og bed ikke var stelt. Etter å ha prosjektert byggeplanen ferdig med tradisjonelle løsninger, ble det besluttet at gaten skulle være pilotprosjekt for BYM etter krav fra Vann- og avløpsetaten (VAV) om lokal overvannshåndtering, og den opprinnelige byggeplanen ble lagt i skuffen.

Designet på gaten ble gjort om. Det er etablert ni regnbed, åpne vannkanaler og vannskulpturer. Gaten har fått sitteområder med solbenker og helhetlig bruk av belegg.

Lokal håndtering av overvann er utradisjonelt og lite utprøvd i Norge. Regnbedene har derfor ulik oppbygning hvor det er installert måleutstyr for å registrere hvordan de fungerer.

Oppdraget hadde byggestart våren 2016 og sto ferdig høsten 2016, med offisiell åpning 4. mai 2017 med hornmusikk fra Møllergata skolekorps og sløyfeåpning av anlegget. 

Oppgraderingen av gaten ble i september 2018 nominert til Vakre vegers pris. Oppgraderingen av gaten fikk Landskapsarkitekturprisen 2018, begrunnet særlig med overvannshåndteringen med de ni regnbedene, godt design og riktig vegetasjon. I 2019 ble oppgraderingen én av tre finalister til Oslo bys arktitekturpris. Deichmans gate og Wiles gate er de to første ferdigbygde anlegg for lokal overvannshåndtering i Oslos sentrumsgater.

Referanser
----------

1. ↑  «Oslo kommune – Bydelsoversikt (D)». Oslo kommune. Arkivert fra originalen 29. juli 2014. Besøkt 22. august 2015.
2. ↑  Oslo byleksikon: Deichmans gate
3. ↑  Moland, Tallak: *Oslos byrom gjennom 200 år.* Oslo: Press, 2014, side 349. ISBN 978-82-7547-745-1.
4. ↑  «Deichmans gate åpnet i ny prakt». Besøkt 18. mai 2017.
5. ↑  *Disse syv veiene kjemper om å bli Norges vakreste*. abcnyheter.no, 11.9.2018. Besøkt 12.9.2018
6. ↑  Velle, Vegard (14. september 2019). «Her er finalistene til Oslo bys arkitekturpris». *vartoslo.no* **(norsk)**. Besøkt 21. januar 2021.
7. ↑  *Asplan Viak AS vant Landskapsarkitekturprisen 2018.* park & anlegg 4/2018, side 70–71 og *Prestisjepris til Asplan Viaks landskapsarkitekter*. asplanviak.no, 6.4.2018 Besøkt 8.3.2020.

Portal: Oslo

|  |  |
| --- | --- |
| Oppslagsverk/autoritetsdata | Oslo Byleksikon **·** Lokalhistoriewiki **·** Sentralt stedsnavnregister
 |